DECIZIA COMISIEI
din 27 iunie 2008
de autorizare a introducerii pe piață a uleiului din semințe de Allanblackia ca ingredient alimentar nou în conformitate cu Regulamentul (CE) nr. 258/97 al Parlamentului European și al Consiliului
[notificată cu numărul C(2008) 3081]
(Numai textul în limba germană este autentic)
(2008/559/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La 19 august 2004, societatea Unilever Deutschland GmbH a înaintat autorităților competente din Germania o cerere de introducere pe piață a uleiului din semințe de Allanblackia ca ingredient alimentar nou destinat utilizării în grăsimile galbene tartinabile și în produsele tartinabile pe bază de smântână.
(2)
La 3 aprilie 2006, organismul competent de evaluare a produselor alimentare din Germania a emis raportul său de evaluare inițial. În acest raport s-a ajuns la concluzia că uleiul din semințe de Allanblackia este sigur pentru consumul uman.
(3)
La 8 iunie 2006, Comisia a trimis raportul de evaluare inițial tuturor statelor membre.
(4)
În termenul de 60 de zile stabilit la articolul 6 alineatul (4) din Regulamentul (CE) nr. 258/97 s-au formulat obiecții motivate privind comercializarea acestui produs, în conformitate cu dispoziția menționată.
(5)
În consecință, la 7 februarie 2007, Autoritatea Europeană pentru Siguranța Alimentară (AESA) a fost consultată.
(6)
La 25 octombrie 2007, AESA a adoptat Avizul comitetului științific pentru produse dietetice, nutriție și alergii privind siguranța uleiului din semințe de Allanblackia destinat utilizării în grăsimile galbene tartinabile și în produsele tartinabile pe bază de smântână, formulat la cererea Comisiei.
(7)
În acest aviz, comitetul a ajuns la concluzia că uleiul rafinat din semințe de Allanblackia este sigur pentru consumul uman în condițiile de utilizare specificate.
(8)
În baza evaluării științifice, se constată că uleiul rafinat din semințe de Allanblackia respectă criteriile prevăzute la articolul 3 alineatul (1) din Regulamentul (CE) nr. 258/97.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Uleiul rafinat din semințe de Allanblackia, astfel cum este precizat în anexă, poate fi introdus pe piața comunitară ca ingredient alimentar nou pentru utilizarea în grăsimi galbene tartinabile și în produse tartinabile pe bază de smântână.
Articolul 2
Denumirea noului ingredient alimentar autorizat prin prezenta decizie, menționată pe eticheta produsului alimentar care îl conține, este „ulei din semințe de Allanblackia”.
Articolul 3
Prezenta decizie este destinată societății Unilever Deutschland GmbH, Dammtorwall 15, D-20355 Hamburg.
Adoptată la Bruxelles, 27 iunie 2008.